AARHUS: Aarhus Letbane har det sidste stykke tid øget antallet af testkørsler for at blive klar til åbningen 23. september. Her har de gjort både gående, cyklister og bilister opmærksomme på den nye medtrafikant, som Aarhus Letbane snart bliver.

Torsdag eftermiddag gik det desværre galt. Heldigvis var der ingen, der kom til skade.

En bilist fra Hørning kom i krydset ved Nørrebrogade og Vennelyst Boulevard i tvivl, om hun nu var kørt ud i krydset på det rigtige tidspunkt, da der var sat tape over en del af trafiksignalerne i forbindelse med letbanearbejdet i krydset. Derfor bremsede hun op på samme tid, som et af letbanetogene kom kørende.

- Den kvindelige bilist er ved at svinge til venstre ad Vennelyst Boulevard. Hun har grøn pil i krydset, men kommer i tvivl, om hun må køre videre og stopper derfor op, fordi der er tape over trafiksignalet. I det at hun stopper, kommer letbanetoget kørende, siger Jakob Christiansen, der er kommunikationskonsulent ved Østjyllands Politi.

Selvom føreren af letbanetoget når at lave en katastrofeopbremsning, rammer han ind i personbilen, som bliver skubbet til side.

Østjyllands Politi mener ikke, at man på nuværende tidspunkt kan tale om, hvem der har skyld i sammenstødet i går.

- Hvis vi mener, der er nogen, der har skyld i uheldet, vil vi normalt foretage en sigtelse, og det er der ikke sket endnu, fortæller Jakob Christiansen fra Østjyllands Politi.